Tom Behnke (FRI), 2000-04-04:
Frihed 2000 har altid gået ind for folkeafstemninger og gerne flere folkeafstemninger og også gerne folkeafstemninger om det her nævnte emne.
Jeg har hørt flere ordførere, senest fru Dorit Myltoft, sige, at man ikke kan stemme om et mindretal.
Nu mener jeg jo slet ikke, at det er det, der er tilfældet med forslaget her.
Det er jo ikke et mindretal, man stemmer om, men derimod om os alle sammen og vores fremtid
At man skal vente med folkeafstemningen, til de fremmede er blevet et flertal i vores land?
Vil det så være legitimt at stemme om det?
Ja, det ville det måske, men så er det jo for sent.
I øvrigt med hensyn til, at det er for sent, så tror jeg, at forslaget her kommer for sent.
Jeg har tidligere fremsat adskillige forslag om det samme emne.
For snart 10 år siden gjorde jeg det første gang, og dengang ville det måske have været passende, at man havde taget en folkeafstemning, men i dag, hvor Danmark er blevet til et multietnisk samfund, er det et spørgsmål, om det overhovedet er muligt at tage en afstemning om det. Man kan så se af bemærkningerne, at hvis det er sådan, at det bliver et nej, så skal der ske en række opstramninger - opstramninger, som vi ikke er specielt uenige i i Frihed 2000, snarere tværtimod, så kan vi godt se linjen i de ting, der bliver nævnt, og vi kan også kende det fra noget af det materiale, vi selv tidligere har fremsat i Folketinget.
Men det, der kunne undre mig, er, at hvis det så bliver et ja, skal Folketinget ligesom bare arbejde videre, som om intet var hændt, og det kan jo ikke være rigtigt.
Altså enten tager man konsekvensen af en folkeafstemning, eller også gør man det ikke.
Hvis man tager konsekvensen af, at det bliver et nej, må man også tage konsekvensen af, at det bliver et ja.
Bliver det et ja, må det så også betyde, at Folketinget aktivt skal arbejde for, at Danmark bliver et endnu mere multietnisk samfund, end det er i dag.
Det må betyde, at vi åbner grænserne fuldstændigt og tillader, at enhver, der har lyst til at bosætte sig i Danmark, kommer til det.
Man kan ikke udlægge afstemningsresultatet positivt i den ene retning, men negativt i den anden retning.
Det holder ikke.
Enten har vi en folkeafstemning, eller også har vi ikke en folkeafstemning.
Vi ved jo fra adskillige meningsmålinger, at det vil blive et rungende nej.
Den danske befolkning bredt ønsker ikke et multietnisk samfund, og derfor kan man også stille spørgsmålet: Er det så overhovedet nødvendigt at spørge befolkningen?
Vi ved det jo godt, og politikerne i Folketinget ved det godt: Befolkningen ønsker ikke den udvikling, der kører i øjeblikket.
Nogle ønsker måske den udvikling, men langt hovedparten ønsker i hvert fald ikke, at det går så stærkt, som det gør i øjeblikket, og det er vel egentlig sagens kerne.
Jeg kan i øvrigt henvise til de forslag, jeg selv tidligere har fremsat, og de ordførertaler, jeg har holdt i den forbindelse, men vil særligt fremhæve, at ét af problemerne netop er, at der er kommet for mange udlændinge på for kort tid.
Udlændinge er ikke i sig selv et problem.
Fremmede kulturer er ikke i sig selv et problem.
Problemet opstår, når der kommer for mange på for kort tid, for så kan man ikke nå at få dem integreret i samfundet, og dermed opstår alle problemerne.
Og vi har undret os over, at Folketingets flertal ikke har haft øjnene åbne for, at det faktisk er det, der er problemet.
Og hvis man gjorde noget ved dét, så ville integrationen lykkes langt bedre i Danmark, og så ville også velkomsten af udlændinge i Danmark være langt større. Men det ønsker man ikke.
Det andet problem er ikke så meget det, at der kommer fremmede til vores land, at der kommer udlændinge med udenlandsk kultur og baggrund til vores land og påvirker vores land.
Det er ikke i sig selv det store problem.
Næh, problemet er de mange såkaldt velmenende danskere, som kaster sig på maven for de fremmede og prøver at indrette det danske samfund på deres præmisser.
Det er der også folketingspolitikere der ønsker at gøre: at indrette samfundet efter de udlændinge, der er her i landet.
Og det er problematisk.
Udlændinge i sig selv udgør ikke nogen som helst trussel, næh, det er de såkaldte meningsdannere, de velmenende danskere, der ønsker at indrette vores samfund, lave samfundet helt om, så det er indrettet på de fremmedes betingelser, på de fremmedes vilkår og på de fremmedes ønsker.
Det er vi stærke modstandere af i
Frihed 2000.
Men jeg skal også understrege, at kommer lovforslaget her til en tredjebehandling, så stemmer vi for.